Dexter Marin Fabito ken Jonathan Ibale
No masabatmo ni Dexter Eduarte, 29, ti Bidduang, Pamplona, Cagayan, iti dalan wenno makitam nga aglanglangoy iti baybay wenno karayan, kudkodem la ketdi ti teltelmo samo kunaen: Kasano koma? Agtagtagainepak?
Saanka nga agtagtagainep. Agpayso ti nakitam, Kabsat.
Dexterity. Kinalaing iti ima ti kayat a sawen dayta a balikas. Ket nupay awan pulos kanawan nga imana ken nasurok la bassit a lima pulgada ti kaatiddog ti kanigidna nga awan ramayna, saan a problema kenkuana. Idi simmangpeten ti nakemna idi ubing, nga ammonan a kasta dagiti imana, immulanan iti panunotna a saan isuna a sabali kadagiti kapatadana. Pinagandarna ti utekna tapno maaramidna met dagiti kabaelan dagiti padana nga ubbing. Kinapudnona, kinunana kadakami idi kaumanmi a makasangit idi dagiti maestrana iti elementaria gapu ta kabaelanna ti agsurat babaen ti sakana – a napimpintas pay ngem iti surat dagiti dadduma a kaklasena.
Iti panagdakkel ni Dexter, immadu dagiti nakasidsiddaaw a kabaelanna. Ammona payen ti agbisikleta. Kabaelanna a sakayan ti naka-stand a bisikleta uray awan mangasistir kenkuana. Kinapudnona nakitami pay idi iti barangaymi a Balingit a nakabisikleta nga adda sanganayon a bulo iti kanawan nga abagana. Asideg ti paskua idi ken baro isunan.
Ad-adda la ket ngarud ti siddaawmi idi imbagana nga apanda kano pay dumaydayo iti kaarrubada a barangay a makigapas. Agtugaw iti daga sana ipiten ti kumpay iti kanawan a sakana sa ti met kanigid a sakana ti pagipitna iti pinuon ti pagay. Kinapudnona, makais-isem kano no kasta a buybuyaen dagiti kaduada a makigapas ta adu no kua ti magapasda kada Tata Federico F. Eduarte ken Nana Estrelita Ojano Eduarte a dadakkelna, ken kakabsatna. Isu ti maikalima kadakuada a pito nga agkakabsat. Saan met ngaminen a ti aggapas ti ubraen dagiti kakaduada ta maayatanda metten a mangbuya kenkuana.
Kinapudnona, pinabuyaannakami ni Dexter idi uminumkami iti balayda. Beer ti ginatang ni kayongna, ni Juvenal Bautista, ta dina met kayat ti coke – a naawatanmi met. Ammomi nga adda rasonna. Simrek iti balayda. Addan igpil ti kanigid nag imana a monobloc a tugaw idi rumuar. Sa manen nangala iti baso ken pitsel. Lukatanmi koman ti bote ngem siakon kinunana. Inipitna ti bote iti kanawan a sakana sana kinagat a linukib daytoy. Apagbiitna la a linuktan dagiti tallo a bote. Isuna pay ti nagikarga iti uneg ti pitsel nga adda yelona. Kargaanmi koman dagiti baso ngem siakon kinunana. Inipitna manen iti kanawan a sakana ti ima ti pitsel sa kinargaanna dagiti baso. Sinimpana ti kallugongna kalpasanna. Pirminsan ti siddaawyo, inyisemna. Nagtungtung-edkam’ lattan ta agpayso ti kinunana.
Ad-adda manen ti siddaawmi idi inipitna ti nakasupot a kornik sana linukatan babaen dagiti ngipenna. Kalpasanna, karkargaannan ti ngiwatna iti kornik. Ket siempre, no makaisubo iti kornik kabaelanna met ti uminum iti baso nga adda iiggamanna. Ipitenna met laeng iti sakana.
Urayla dimmakkel dagiti matak idi ipiten ti kanawan a sakana ti imparabaw ni kayongna a lima a pisos iti ababa a lamisaan. Nasiputak la unay ti panangipuruakna iti kanigid nga imana a dagus met nga inipit daytoy.
Napaisem ni Nana Eduarte a nanang ni Dexter idi damagenmi no kasano ti panagdigosna. “Ay, kunayo no parikutmi ni Dexter, annakko? Saan. Isuna pay ketdi, a, ti ad-adda a katulonganmi iti balay ngem dagiti kakabsatna. Isu pay ti para luto. Labaanna dagiti murengna. Ammona nga ipamuspusan ti kayatna nga aramiden.”
Wen nga agpayso, aya, ta dagiti sakana ti pannakaimana.
Sipapannakkel ni Dexter a nagipakaammo kadakami a nalaing kano nga agala iti kaggo iti karayan ken karibuyo iti baybay. Kasla met laeng karibuyo ti kaggo ngem addada nalamuyot a banag iti kalub daytoy. Gapu ta pannakaimana dagiti sakana saanen a bumatok. Ipitenna lattan kadagiti sakana sana ikarga iti pagikkanna nga iket a nakaigalut iti siketna. Nalaing pay nga agipakat ken agsangat iti sellem. Pagala iti rasa ti sellem.
Maysa pay isuna a para ayuma iti iket iti daklisan iti lugarda. No kasta a sumurot iti taw isu ti para karas iti barangay. Ipitenna ti napisi a sangalawas a kawayan ket paabbatanna ti barangay. Makipagguyod pay iti daklis. Nakaigalut ti sakote iti siketna.
Saanmi a nadanonan ni Dexter iti balayda iti kabigatan ti maikadua nga aldaw a kinunami a panagkikitami. Saankami ngamin a nakapan iti maikadua a panagkikitami ta adda importante a napananmi. Ammomi lattan a dimi mauray idi nabayagkamin bassit iti taengda. Nalagipmi ngamin ti kinunana idi damomi nga interbiuen: adun dagiti nangin-interbiu kaniak ngem awan met ipakitada a gapuananda. Adda pay idi pasken a nakaayabak a nagpabuya. Inpakitak amin a kabaelak ngem awan man la a pulos ti intedda kaniak. Kasla inabalbalaydak. No saan la a ni kayong ti kaduayo, diak ammo no nagpakitaak kadakayo. Adda sanaang kadagiti balikas ni Dexter.
Saankami a nakauni. Adda puntona. Ket Maawatanmi. Adda asi kadagiti matami a mangkitkita kenkuana. Naalami met laeng ti riknami. Saan a ti pisikalmo ti kayatmi a maipakita, kinunami, no di ket dagiti kabaelam ken ti kinatibker ti pakinakemmo. Ipaspasindayagdaka, kinunami. Maysaka nga inspirasion. Ammom, adu dagiti kumpleto ngem maumada iti panagbiagda.
Immisem.
Ket wen, pudno ‘tay kunada a natay laeng ti awan remediona. Adda pamuspusan ti amin a banag a kayattayo a maaramid. Maaramidtayo ti kayattayo a ditay agdepende iti sabali Agtalektayo laeng iti bagitayo ken kangrunaanna iti Namarsua. - 0
HOME
zho_Hans ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn mlt_Latn ilo_Latn eng_Latn